W.A.S.P.

„W.A.S.P.“ – heavy metal grupė iš JAV. Susikūrusi Los Andžele 1982 m., ji kartu su „Van Halen“, „Mötley Crüe“, „Ratt“ ir kitomis to laikotarpio grupėmis savo populiarumo viršūnę buvo pasiekusi praėjusio amžiaus devintajame dešimtmetyje. Per savo karjerą pardavusi daugiau kaip 12 milijonų įrašų, grupė yra viena žinomiausių shock rock stiliaus atlikėjų pasaulyje.

Grupės lyderis ir vienintelis jos niekada nepalikęs narys yra Blackie Lawless, garsėjantis itin kruopščiu ir atsakingu požiūriu į savo kūrybą, dažnai perrašantis savo dainas ar albumus po keletą kartų, kol išgauna norimą skambesį.

Istorija

Pavadinimo kilmė 
Yra keletas versijų, ką reiškia W.A.S.P. akronimas. Pagal skirtingas versijas, tai šifruojama kaip „We Are Sexual Perverts“ arba „We Are Sexual Prophets“, nes pirmieji grupės tekstai dažniausiai buvo seksualinės tematikos. Kitos versijos, kaip kad „White Anglo-Saxon Protestants“, taip pat neturi jokio pagrindimo, nes ir grupės lyderis Blackie Lawless, klausiamas apie grupės pavadinimą, pateikia keletą jo versijų. Vis dėlto populiariausia yra „We Are Sexual Perverts“ (liet. Mes esame seksualiniai iškrypėliai) versija, kuri yra užrašyta ir pirmojo vinilinio grupės albumo, išleisto JAV, viršelyje.

Iki 1982 m.: pirmieji muzikiniai bandymai ir kiti projektai 
Steve Edward Duren, vėliau pasivadinęs Blackie Lawless, sulaukęs 14 buvo tėvų atiduotas į karinę mokyklą, tačiau čia vaikinui nepatiko ir jis, nusprendęs siekti muzikinės karjeros, iš jos pabėgo. Vis dėlto mokslai spėjo jam įskiepyti griežtos disciplinos, kurią Lawlessas vėliau pritaikė savo paties karjeroje, būdamas itin reiklus tiek sau, tiek kitiems su juo dirbantiems muzikantams.

Pramokęs groti gitara ir būgnais, jis epizodiškai dalyvavo grupių „The Underside“, „Black Rabbit“, „Orfax Rainbow“ veikloje kaip akomponuojantis muzikantas. Vėliau prisijungė prie irstančios grupės „New York Dolls“, kurios du buvę muzikantai, besinaudodami senuoju pavadinimu, dar rengdavo pasirodymus. Šiam kolektyvui 1975 m. galutinai iširus, Lawlessas persikėlė į Los Andželą, kur su būsima „Mötley Crüe“ žvaigžde Nikki Sixx įkūrė grupę „Sister“. Netrukus jis susipažino su būsimu ilgamečiu bendražygiu Chrisu Holmesu, o „Sister“ kūryba ir sceninis įvaizdis suformavo vėlesnį „W.A.S.P.“ sceninį veidą.

Netrukus „Sister“ pakeitė pavadinimą į „Circus Circus“, dar vėliau – į „London“, tačiau išgarsėti niekaip nepavyko. Ironiška, kad Lawlessui ir Nikki Sixx nusprendus palikti „London“, grupė vis dėlto sulaukė pripažinimo.

1982–1985 m.: „W.A.S.P.“ susikūrimas ir pripažinimas 

Grupę pavadinimu „W.A.S.P.“ Los Andžele 1982 m. įkūrė Blackie Lawless, Randy Piper, Rik Fox ir Tony Richards. Jie netruko patraukti į save dėmesio dėl vulgarių ir kartais net šokiruojančių koncertinių pasirodymų, kurių metų buvo imituojamos pusnuogių merginų kankinimo scenos, geriamas kraujas, o į žiūrovus mėtomi žalios mėsos gabalai. Nepaisant bandymo šokiruoti, grupė patraukė išsiskyrė ir savo muzika. Net neišleidę nei vieno oficialaus įrašo, jie sugebėdavo surinkti į koncertus po kelis tūkstančius žiūrovų ir greitai atkreipė į save muzikos industrijos atstovų dėmesį. Išgirdęs apie naujai kylančią grupę, „Kiss“ gitaristas Ace Frehley pasisiūlė prodiusuoti jų pirmuosius demo įrašus.

Debiutinis grupės singlas „Animal (F*ck Like A Beast)“ taip pat netruko sulaukti kontroversiškų vertinimų ne tik dėl pavadinime esančio keiksmažodžio, bet ir paties teksto. Nepaisant to, kad muzikantus užsipuolė spauda, tokia reklama puikiai pasitarnavo singlo pardavimui ir grupė ėmė sparčiai garsėti.

Pradinė kolektyvo sudėtis netrukus pasikeitė, iš jos išėjus Rik Fox, kurį pakeitė Don Costa, tačiau šis grojo bosine gitara, kaip ir Blackie Lawless, todėl Costa irgi paliko grupę, o vietoje jo prisijungė Chris Holmes.

1984 m. grupė pasirašė sutartį su „Capitol Records“, kurie rugpjūčio 17 d. išleido debiutinį albumą „W.A.S.P.“, nors pradinis pavadinimas buvo „Winged Assassins“. Norint išvengti prekybos apribojimų, pirmasis grupės singlas „Animal (F*ck Like A Beast)“ dėl savo teksto į albumą įtrauktas nebuvo. Vis dėlto tokios dainos kaip „L.O.V.E. Machine“ ir „I Wanna Be Somebody“ (muzikos kanalas VH1 ją įtraukė į „VH1‘s 100 Greatest Hard Rock Songs of All Time“ (84 vieta)) užtikrino sėkmingą įrašo pardavimą ir populiarumo augimą. Grupė surengė pasaulines gastroles, kur jų pasirodymai buvo sutinkami ir su pasibaisėjimu, ir su ironija.

1985 m. lapkričio 9 d. pasirodė antrasis grupės albumas „The Last Command“, kuris, pasiekęs „Billboard“ albumų sąrašo 47 vietą, iki šiol yra aukščiausiai šiame sąraše pakilęs „W.A.S.P.“ darbas. Muzikiniu stiliumi jis beveik nesiskyrė nuo debiutinio darbo, tačiau gerbėjų buvo šiltai priimtas ir noriai perkamas. Grupėje jau buvo pasikeitęs būgnininkas (Tony Richardsą pakeitė Steve Riley), gitaristas Randy Piper pasitraukė pačioje koncertinio turo pradžioje (vietoje jo atėjo bosistas Johnny Rod ir Blackie Lawless ėmė groti ritmo gitara), tačiau tai nesutrukdė grupei sėkmingai koncertuoti. Populiariausia ir žinomiausia šio albumo daina tapo „Blind In Texas“, kuriai buvo sukurtas pirmasis grupės vaizdo klipas, transliuotas ir muzikinio kanalo MTV. Kitą garsų grupės kūrinį „Love Child“ sukūrė buvęs Lawlesso bendražygis Nikki Sixx, tačiau šis pasirodė pernelyg sudėtingas „Mötley Crüe“ dainininkui Vince Neil ir Lawlessas nusprendė jį įtraukti į savo repertuarą.

1986–1988 m.: populiarumo viršūnė 
Grupės sudėtis nuolat keitėsi ir pasibaigus koncertiniam turui, ir pradėjus įrašinėti trečiąjį albumą „Inside the Electric Circus“. Pasirodęs 1986 m. lapkričio 8 d., su tokiomis dainomis kaip „9.5.-N.A.S.T.Y“ ir „Shoot From The Hip“ jis dar labiau sustiprino „W.A.S.P.“, kaip vienos populiariausių metalo grupių, reputaciją. Grupės dainos tapo labiau išbaigtos, aranžuotėms skiriamas didesnis dėmesys nei anksčiau. Tuo pačiu kolektyvas tapo organizacijos „Parents Music Resource Center“, kovojančios su muzikoje propaguojamu smurtu ir seksizmu, taikiniu. Grupės nariai ėmė gauti grasinančius laiškus, į Blackie Lawless buvo du kartus pasikėsinta, o salės, kuriuose buvo rengiami pasirodymai, kelis kartus sulaukė pranešimų apie padėtus sprogmenis, kas priversdavo nutraukti pasirodymus arba juos išvis atšaukti. Vis dėlto toks grupės puolimas ilgainiui tik pagerino jos įrašų pardavimus. „W.A.S.P.“ pasirodė muzikos festivalyje „Monsters of Rock“ (čia pagrindinė žvaigždė buvo „Bon Jovi“), tačiau kritikai jau pradėjo kalbėti apie populiarumo mažėjimą.

Viena iš dainų, „Scream Until You Like It“, pateko į filmo „Ghoulies 2“ garso takelį, o 1987 m. lapkritį įrašų kompanija išleido grupės koncerto „Live...In the Raw“ įrašą. Grupės sudėtyje vėl vyko pasikeitimai, iš kurių svarbiausias buvo Steve Riley netektis (šis ėmė groti su „LA Guns“).

1989 m. balandį „W.A.S.P“ išleido ketvirtąjį studijinį albumą „The Headless Children“. Jo įrašai truko net 13 mėnesių ir tai buvo pirmasis grupės darbas, kurio nei viena daina neturėjo seksualinio motyvo. „Billboard 200“ sąraše jis pakilo iki 48 vietos, tačiau netrukus nusirito žemyn, nors ilgainiui tapo vienu didžiausiu tiražu parduotu grupės įrašu. Jame labiausiai išsiskyrė daina „Mean Man“, baladė „Forever Free“ ir grupės „The Who“ kūrinio „The Real Me“ perdirbinys.

Nors įrašas nusisekė, jis sukėlė grupėje susiskaldymą: Lawlessas nusprendė įrašyti roko operą, tačiau tam pasipriešino kiti muzikantai.

1989–2004 m.: koncepciniai albumai 
1989 m. rugpjūtį grupę paliko vienas iš jos įkūrėjų Chris Holmes ir tam viena priežasčių buvo jo romanas ir vedybos su viena garsiausių moterų metalo muzikos scenoje Lita Ford. Lawless nusprendė pradėti solo karjerą ir netgi buvo tarp kandidatų vaidinti filme „Terminatorius 2“ robotą T-1000 (vaidmuo galiausiai atiteko Robertui Patrickui po to, kai pagrindinė filmo žvaigždė Arnoldas Švercenegeris) Lawlessą apibūdino kaip „pernelyg aukštą“).

Lawlessas, neatsisakęs minties sukurti roko operą, įsigijo įrašų studiją ir vienas ėmė įrašinėti koncepcinį solo albumą, tačiau įrašų kompanija netrukus ėmė daryti spaudimą, kad naujasis darbas būtų išleistas su „W.A.S.P.“ pavadinimu. 1992 m. pasirodęs įrašas vadinosi „The Crimson Idol“ ir, kritikų nuomone, buvo geriausias iki tol sukurtas albumas. Jame pasakojama istorija vaikino, kuris, siekdamas tapti muzikantu, pabėga iš namų, Lawlesso teigimu, turi daug asmeninių motyvų. Singlas „Chainsaw Charlie“ buvo išleistas po beveik 3 metų grupės muzikinės pertraukos.

1993 m. pasirodė geriausių dainų rinkinys „First Blood... Last Cuts“, kuriame taip pat buvo ir keletas naujų dainų. Lawlessas pareiškė ketinantis pradėti solo karjerą ir atrodė, kad grupė galutinai iširs.

1995 m. pasirodęs albumas „Still Not Black Enough“ buvo tarsi „The Crimson Idol“ tęsinys: jis taip pat buvo koncepcinis, tačiau niekuo ypatingu neišsiskyrė. Dainas vėl įrašinėjo vienas Lawlessas, tačiau darbas eilinį kartą buvo pasirašytas kaip grupės „W.A.S.P.“. Koncertinis turas rengiamas nebuvo, tačiau grupės pavadinimas dar buvo populiarus.

1996 m. į grupę sugrįžo Chris Holmes. Kartu su senu bendražygiu Lawlessas išleido 2 studijinius albumus: „Kill Fuck Die“ (1997 m.) ir „Helldorado“ (1999 m.), tačiau jie jau nebepakartojo buvusios grupės šlovės, nors scenoje vėl buvo grįžta prie pradinio šokiruojančio įvaizdžio.

Greta šių darbų buvo išleisti ir du koncertiniai įrašai: „Double Live Assassins“ ir „The Sting“, tačiau Lawless pastaruoju buvo ypač nepatenkintas.

2001 m. pasirodė albumas „Unholy Terror“ ir netrukus Chris Holmes dar kartą paliko grupę. Trečiasis iš eilės grupės albumas buvo peikiamas muzikos kritikų ir prastai perkamas melomanų.

Po mažiau nei metų, 2002 m. buvo išleistas albumas „Dying for the World“. Priešingai Lawless įprastiems standartams, įrašas buvo sukurtas labai greitai ir tai daugiausia buvo inspiruota 2001 m. rugsėjo 11 d. teroristinių išpuolių JAV, kurie ir paskatino muzikantą įrašyti šį darbą.

2004 m. Lawlessas ėmėsi įrašinėti dar vieną koncepcinį albumą. Ši turėjo būti dvigubas, tačiau dėl komercinių sumetimų abi dalys buvo išleistos atskirai: balandį pasirodė albumo „The Neon God“ pirmoji dalis „The Rise“, o rugsėjį – antroji dalis „The Demise“. Po 10 metų pertraukos vėl buvo sukurtas muzikinis vaizdo klipas (dainai „Never Say Die“), tačiau savo populiarumu įrašas neprilygo pirmųjų grupės albumų šlovei.

2006–dabar: paskutinieji albumai ir veiklos jubiliejus 
2006 m. atrodė, kad grupė netrukus iširs, nes vėl pasikeitė didelė dalis muzikantų. Albumas „Dominator“ turėjo būti išleistas spalio mėnesį, tačiau, Lawlessui nusprendus dainas dar patobulinti, terminas nukeltas į kitų metų balandį. Įrašas pasiekė 72 poziciją Vokietijos albumų tope, tačiau koncertinio turo metu grupė susidūrė su naujais sunkumais: įrašo kompanijai netekus savo platintojo, koncertai Europoje buvo atšaukti ir grupė grįžo į JAV. Vis dėlto metų pabaigoje ji surengė eilę koncertų Škotijoje ir Anglijoje. Žinomiausia šio albumo daina yra baladė „Heaven‘s Hung In Black“.

2009 m. grupė išleido studijinį albumą „Babylon“. Koncertinio turo „Babylon World Tour“ metu Lawless pareiškė, kad, dėl religinių sumetimų, daugiau niekada nebegros pirmojo grupės hito „Animal“.

2015 m. „Golgota“ yra penkioliktasis studijinis amerikiečių sunkiojo metalo grupės W.A.S.P. albumas. Albumas buvo išleistas 2015 m. spalio 2 d. per „Napalm Records“ ir yra pirmasis W.A.S.P. studijinis albumas nuo Babilono laikų, žymintis ilgiausią atotrūkį tarp dviejų studijinių albumų jų karjeroje.

Koncertai Lietuvoje 
„W.A.S.P.“ yra surengusi vieną pasirodymą Lietuvoje – 2010 m. gruodžio 7 d. „Forum Palace“ salėje.

Diskografija

Šaltiniai

Nuorodos 

 Oficiali W.A.S.P. svetainė
 

JAV metalo atlikėjai